Morgenhanen atter gol


Note
Til denne salme findes mindst 4 melodier:  Oluf Ring (1884-1946), Hakon Andersen (1875-1959), Jens Laursøn Emborg (1876-1957) og Carl Nielsen (1865-1931).

Teksten

Morgenhanen atter gol,
slog med dugget vinge,
lykke os den gyldne sol
vil med lyset bringe,
når vi takke ham i løn
over alle sole,
som gør morgenrøden skøn,
signer livets skole! 

Dagen har han skabt til dåd,
skumringen til hvile,
ingen målte livets tråd,
derfor lad os ile:
gøre gavn, mens dagen går,
prøve vore kræfter,
visse på, at gode kår
rette sig derefter! 

Ord i mund og skrift i bog
skal vor ungdom lære:
ret at bruge kraft og sprog,
livet til Guds ære;
da vor manddom, klog og stærk,
svare skal til navnet,
krone skolens ungdomsværk,
vise, det har gavnet! 

 N.F.S. Grundtvig forfatter
 Carl Nielsen komponist
 Hakon Andersen komponist
 Oluf Ring komponist
 Jens Laursøn Emborg komponist 
 Salmer
 Morgensange